**Téma: Život pri vode, týždeň od 25.5.-29.5.2020**

Táto téma je opäť veľmi zaujímavá a dá sa realizovať vonku, pri vode, pri rybníku, pri našej priehrade. Stačí ísť na prechádzku a môžeme sa hrať, pozorovať život okolo vodných plôch. Započúvať sa do zvukov a vnímať ich a rozoznávať. Môžeme si urobiť zaujímavé fotky a neskôr doma ich dobre poprezerať a porozprávať sa o nich. Ak by sme si obrázky vytlačili, dá sa urobiť aj kniha a k nej deti - predškoláci môžu urobiť napr. zápis na základe predlohy, ktorý by ste im poskytli. Napríklad videl som kačky a tie boli..... a dieťa nech doplní pod.

*Hra na zvieratká.* - Na začiatku sa dohodnú rodičia s deťmi, aký pohyb urobia pri vyslovení názvu zvieratka. Napr. žabka – výskok, kvak, had- ľah na bruško zdvihnúť hlavu ,śśś. Za recitácie básne: Do kolečka dokola, chodíme si zvesela. Hráme sa a bavíme, na zvieratká sa tešíme. Hráči chodia voľne po ploche a vždy jeden po dohovore povie názov zvieratka a hráči vykonajú daný pohyb a zvuk zvieratka.

*Hra Žabka hop.-*Deti si nazberajú ploché kamienky (žabky). Pri jazierku im rodičia ukážu ako po hladine skáču žabky. Potom skúšajú samé hádzať. Koľkokrát kamienok- žabka vyskočí na hladine, toľko krát ide hráč za sebou v hádzaní.

Rozvoj grafomotoriky: kreslenie rybníka, vlnoviek po celej ploche papiera.

Môžeme vytvoriť celý model rybníka napr. z modrej látky, na ktorú ukladáme kamienky, z papiera vytvorené kvety: lekno, vymodelované kvety, rybky, živočíchy, poskladané rybky, živočíchy, napr. žabky, bociany, kačky, labude a pod.

Môžeme si opäť nájsť o vodných živočíchoch informácie v encyklopédiách, na internete

Môžeme experimentovať, urobiť filtráciu vody napr. z priehrady. Na pohár upevníme gumičkou gázu a filtrujeme vodu, zistíme, aké nečistoty obsahuje, rozprávame o znečisťovaní vody a ako a prečo chránime a neznečisťujeme si vodné plochy, teda o možných dôsledkoch na život rastlinstva a živočíšstva.

Zahráme sa hru *Plávala rybička po Dunaji a našla farbu červenú, zelenú, modrú*... deti hľadajú a dotknú sa takej farby vo svojom okolí. Táto hra sa dá rôzne variovať, napr. nakreslíme si geometrické tvary, čísla, písmenká, rôzne predmety.... a iné a deti hľadajú podľa vašich pokynov a dotknú sa toho, čo vyslovíte.

Môžeme sa zahrať na vývoj žabky od vajíčka, cez žubrienku a napodobniť ju, predškoláci môžu nakresliť celý tento proces/vývoj. Zahrať je možné aj rôzne pohybové hry a súťaže, napr. preskoky cez prekážky, chôdza v podrepe, po doske - udržať balans, akoby po lávke cez potok, stoj na jednej nohe(akrobačné cvičenie-bociany), napodobniť rukami plávanie rybky, môžete sa postaviť na štart a určiť spôsob chôdze, *kto bude prvý*? Dá sa tiež zahrať na preskakovanie imaginárnej riečky, či potoka, napr, nakreslením na zem, či vyznačením drievkom, látkou, a deti sa môžu učiť z miesta alebo z rozbehu ju preskočiť.

Naučte svoje deti poskladať jednoduchú loďku z papiera, dokresliť, vyzdobiť a pustiť na vodu, či pláva.

Deti si môžu skonštruovať loďky aj lega, tiež napr. mostíky.

Rozvoj matematickej gramotnosti: nakreslite si rybky v počte 4- 10 a na nich bodky v počte od 4-10, deti nech ich zoradia podľa počtu bodiek na rybičke od najmenšieho po najväčší počet bodiek.

Porozprávajte si ako sa volá náš potok (Vítek), rieky na Slovensku (Váh, Dunaj, Hron ...), na youtube.com si vyhľadajte skladbu Na krásnom modrom Dunaji (J. Straussa)

(zdroj. MŠ Chtelnica)